钦定古今图书集成/明伦汇编/氏族典/第287卷 > 黄宗明
## 钦定古今图书集成/明伦汇编/氏族典/第287卷 > 黄宗明

按《明外史黄宗明传》：“宗明字诚甫，鄞人。正德九年进
士。除南京兵部主事，进员外郎，请告归。嘉靖二年，起
南京刑部郎中。张璁、桂萼争大礼，自南京召入都，未
上。三年四月，璁、萼、黄绾及宗明联疏奏尊兴献帝后，
去本生之称，为皇考恭穆献皇帝，圣母章圣皇太后。
奏入，帝大悦，宗明亦遂蒙帝眷。明年，出为吉安知府”，
迁福建盐运使。六年召修《明伦大典》。以母忧归。服阕，
征拜光禄卿。十一年擢兵部右侍郎。编修杨名以劾
汪𬭎下诏狱，词连同官程文德，亦坐系诏书责主谋
者益急。宗明抗疏救。帝大怒，谓宗明即其主使。并下
诏狱，谪福建右参政。帝终念宗明议礼功。明年召拜
礼部右侍郎，转左侍郎，卒于官。初，议礼诸臣恃恩势
恣，宗明虽由是骤显，持论颇平，于诸人中独无畏恶
之者。